Parkland-skoolskieter sit lewenslankNikolas Cruz (Foto: Carline Jean, AFP) Die jong man verantwoordelik vir die destydse skoolskietery in Parkland in die Amerikaanse deelstaat Florida is Woensdag tot 17 keer lewenslank sonder die moontlikheid van parool gevonnis. Nikolas Cruz is verantwoordelik vir die dood van 17 mense by die Marjory Stoneman Douglas-hoërskool nadat hy in Februarie 2018 op Valentynsdag met ŉ semi-outomatiese geweer in die gange van die skool losgebrand het. Cruz was in daardie stadium 19 jaar oud en ŉ oudleerder van die skool. Die slagoffers se families én oorlewendes het vandeesweek twee dae lank verklarings aan die hof voorgelees waarin hulle na Cruz as “boos, ŉ lafaard en ŉ monster” verwys het. “Ek hoop elke oomblik hier op aarde is vir jou ellendig,” het Theresa Rabinovitz, ouma van Alyssa Alhadeff wat in die skoolskietery dood is, vandeesweek in die hof gesê. Dít nadat ŉ jurie verlede maand tot naasbestaandes se skok beslis het dat Cruz die doodstraf gespaar word. Meghan Petty, die suster van die 14-jarige slagoffer Alaina Petty, het vandeesweek gesê sy voel “verraai” deur die jurie se besluit. “Hy het hierdie straf vrygespring omdat ŉ minderheid van die jurie die mag gegee is om die meerderheidsbesluit omver te werp. Dié besluit is deur mense wat hom gesien het vir wat hy is – ŉ meedoënlose monster wat geen genade verdien nie.” Die jurie het op 13 Oktober vanjaar 9-3 gestem om Cruz ter dood te veroordeel. Wetgewing in Florida vereis egter eenstemmigheid om ŉ doodsvonnis op te lê. Naasbestaandes het in hul slagofferimpakverslae na dié wetgewing gekap. Aanklaers het tydens die drie maande lange verhoor probeer bewys dat die skietery “koud, berekend en voorafbeplan” was en voldoen aan die staat se definisie van “verswarende faktore” wat teregstelling regverdig. Die verdediging het egter aangevoer dat hul kliënt met sy geestesgesondheid sukkel omdat hy voor sy geboorte aan dwelms en alkohol in sy ma se baarmoeder blootgestel was. Cruz het geen emosie getoon toe die slagofferimpakverslae vandeesweek in die hof voorgelees is nie. Bronne: BBC, The Guardian